
A magyar diákok "Határtalanul!" programban megvalósuló utazásai a Felvidéken

A dolgozat alapvetően az államilag támogatott Határtalanul! diákutaztatási program pozitív hatásait vizsgálja és elemzi, turisztikai és nemzetpolitikai szempontból egyaránt. A kutatási programban elengedhetetlen volt az etnikai földrajz elméletét áttekinteni és a Felvidékre koncentrálva megvizsgálni az etnikai turizmus aspektusait, valamint a megújuló nemzetpolitika kialakulásának útját és főbb célkitűzéseit értékelni.
A kutatás keretein belül sor került egy adatbázis összeállítására, amely a Szlovákiát mint célországot választó pályázók utazásának jellemzőit hivatott reprezentálni. Ezen adatbázis feldolgozása után értékelem a Felvidékre pályázó általános iskolai osztályok tanulmányi kirándulásának jellemvonásait, különös hangsúlyt fektetve a földrajzi megoszlásra, a szálláshelyek igénybevételére, az utazások időpontjára és intervallumára, valamint az utazások konkrét lebonyolítására és a tematikára, amely meghatározza az egyes kirándulásokat. A dolgozatomban arra a kérdésre keresem a választ, hogy a Határtalanul! program keretében Felvidéken tett tanulmányi kirándulások milyen mértékben szolgálják a diákok nemzeti identitásának erősítését és mennyiben járulnak hozzá a turisztikai élményeik bővüléséhez.



